## Uredba o standardima koje moraju zadovoljavati plovila Obalne straže i plovila koja sudjeluju u provedbi planova područnih jedinica koordinacije

### NN 77/2008 (4.7.2008.), Uredba o standardima koje moraju zadovoljavati plovila Obalne straže i plovila koja sudjeluju u provedbi planova područnih jedinica koordinacije

# VLADA REPUBLIKE HRVATSKE

**2519**

Na temelju članka 13. stavka 1. Zakona o Obalnoj straži Republike Hrvatske
(»Narodne novine«, broj 109/2007), Vlada Republike Hrvatske je, na sjednici
održanoj 30. lipnja 2008. godine, donijela

## UREDBU

### O STANDARDIMA KOJE MORAJU ZADOVOLJAVATI PLOVILA OBALNE STRAŽE I PLOVILA KOJA SUDJELUJU U PROVEDBI PLANOVA PODRUČNIH JEDINICA KOORDINACIJE

Članak 1.

Ovom Uredbom određuju se standardi koje moraju zadovoljavati plovila Obalne
straže Republike Hrvatske (u daljnjem tekstu: Obalna straža) i plovila koja
sudjeluju u provedbi planova područnih jedinica koordinacije.

Članak 2.

Plovila koja sudjeluju u provedbi planova područnih jedinica koordinacije, osim
plovila Obalne straže, su brodovi, brodice i drugi plovni objekti tijela
nadležnih za zaštitu prava i interesa Republike Hrvatske na moru koji su
određeni za sudjelovanje u obavljanju poslova i zadaća definiranih planovima
područnih jedinica koordinacije.

Članak 3.

Plovila Obalne straže i plovila koja sudjeluju u provedbi planova područnih
jedinica koordinacije moraju biti sposobna za plovidbu u skladu s odredbama
Pomorskog zakonika i propisima donesenim na temelju Pomorskog zakonika te
opremljena uređajima i opremom potrebnom za obavljanje poslova i zadaća iz svoga
djelokruga rada.
Plovila iz stavka 1. ovoga članka pored udovoljavanja tehničkim zahtjevima
gradnje i opremanja moraju imati ukrcan najmanji propisani broj članova posade s
odgovarajućim svjedodžbama o osposobljenosti i dopunskoj osposobljenosti koje
plovilo mora imati za sigurnu plovidbu.

Članak 4.

Brodovi Obalne straže bit će dodatno opremljeni:
– sredstvima osobne i kolektivne zaštite od djelovanja nuklearnog, kemijskog i
biološkog oružja
– komunikacijskim sredstvima sa zaštićenim prijenosom u skladu sa standardima
NATO-a za komunikacijsku opremu
– topničkim naoružanjem u skladu s taktičko-tehničkim karakteristikama pojedine
vrste broda
– sredstvima za aktivno i pasivno motrenje i izviđanje u svim vremenskim
uvjetima
– sredstvima za primarno sanitetsko zbrinjavanje unesrećenih
– sredstvima i uređajima za protupožarnu zaštitu.

Članak 5.

Za potrebe nadzora i zaštite morskog okoliša, prirode i kulturne baštine te
morskog ribarstva, plovila Obalne straže bit će dodatno opremljena sredstvima i
opremom u skladu sa zahtjevima nadležnih ministarstava.

Članak 6.

Dodatne uvjete, propisane člancima 4. i 5. ove Uredbe, plovila Obalne straže
ispunit će do kraja 2010. godine.

Članak 7.

Plovila Obalne straže i plovila koja sudjeluju u provedbi planova područnih
jedinica koordinacije brojem i opremljenošću moraju omogućavati učinkovito
izvršavanje propisanih poslova i zadaća te biti opremljena naoružanjem prema
sljedećem:
– brodice i brodovi Obalne straže – strojnice i topovi u skladu s
taktičko-tehničkim karakteristikama pojedine vrste broda
– brodice i brodovi ministarstva nadležnog za poslove pomorstva – bez naoružanja
– brodice i brodovi ministarstva nadležnog za unutarnje poslove – naoružanje u
skladu s policijskim standardima
– brodice ostalih tijela nadležnih za nadzor i zaštitu prava i interesa
Republike Hrvatske na moru – bez naoružanja.

Članak 8.

Ova Uredba stupa na snagu osmog dana od dana objave u »Narodnim novinama«.

Klasa: 342-01/08-01/02
Urbroj: 5030109-08-1
Zagreb, 30. lipnja 2008.

Predsjednik
**dr. sc. Ivo Sanader**, v. r.

Uredba, NN 77/2008-2519
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)